Дахэу дгъэмэфэкIыщт.

Адыгэ быракъым и Мафэ хэбзэ шапхъэм диштэу мэлылъфэгъум и 25-м тиреспубликэ щагъэмэфэкIыщт. ЗэхэщэкIо купым Iофыгъохэр зэрэлъигъэкIуатэхэрэм зыщыдгъэгъозагъ, цIыфхэм яеплъыкIэхэм такIэупчIагъ.

Тиреспубликэ иобщественнэ движениеу «Адыгэ Хасэм» зэхахьэу щыкIуагъэм нэбгырабэ хэлэжьагъ. Мыекъуапэ дэсхэу къуаджэхэм къарыкIыгъэхэм я Адыгэ хасэхэу къалэм щызэхащагъэхэм яIофшIэн зыгъэзекIохэрэр зэхахьэм къырагъэблэгъагъэх. Лэшэпсынэхэм ацIэкIэ Болэкъо Аслъан къызэриIуагъэу, адыгэ быракъым и Мафэ тилъэпкъэгъухэу дунаим тетхэм агъэмэфэкIыщт. Мыекъуапэ щыкIощт Iофтхьабзэр дахэу зэхэтщэн фае. ЩысэшIу зытырахыщтхэм республикэ Адыгэ Хасэр ащыщ.

Тэхъутэмыкъое районымкIэ - ШъэуапцIэкъо Сэфэррэ ЕмтIылъ Юсыфрэ, Мэфэхьаблэ щыщэу ГутIэ Рэмэзан, Шэуджэн районым икъуаджэхэм я Адыгэ хасэхэм ацIэкIэ - Къуижъ Къэплъан, нэмыкIхэм къызэраIуагъэу, мэфэкIым цIыфыбэ къырагъэблэгъэщт.

Адыгэ Хасэм культурэмкIэ и Комитет итхьаматэу, шIэныгъэлэжьэу Шъхьаплъэкъо ГъучIыпсэ мэфэкIыр къэлэ паркым зэрэщаублэщтым щигъэгъозагъэх. Парк дэхьапIэм къыщышъощтых, быракъхэр щагъэбыбэтэщтых. Лъэпкъ театрэм, ансамблэхэм ахэтхэм адыгэ шъуашэхэр ащыгъэу Мыекъуапэ иурам шъхьаIэу Краснооктябрьскэм къырыкIощтых. Студентхэр, спортсменхэр, IофшIапIэмэ ялIыкIохэр кIэракIэу фэпагъэхэу мэфэкIым хэлэжьэщтых.

- МэфэкIыр гъэшIэгъон хъущт, - еIо Адыгэ Республикэм лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет итхьаматэу, зэхэщэкIо купым ипащэу Шъхьэлэхъо Аскэр. - Республикэм иIэшъхьэтетхэр, Правительствэм икъулыкъушIэхэр, депутатхэр къалэм иурам шъхьаIэ къырыкIощтых. Ансамблэу «Налмэсым» мэфэкI театрализованнэ концертыр филармонием къыщитыщт. Адыгэ джэгукIэ зэхахьэр аухыщт.

Творческэ купэу «Ошъадэм» хэтхэу «Щыгъыжъыер», «Ащэмэзыр», нэмыкIхэри мэфэкIым щыуджыщтых. Адыгэ республикэ гимназием икIэлэеджакIоу Беданэкъо Тембот быракъым ехьылIэгъэ къэбархэр зэрегъашIэх. Адыгэ шъуашэр щыгъэу мэфэкIым щыуджын имурад.

УпчIэхэр, джэуапхэр

Адыгэ Республикэм и Лъэпкъ музей шIэныгъэмкIэ иIофышIэу, археологэу Тэу Аслъан адыгэ быракъым икъежьакIэ, итарихъ афэгъэхьыгъэ упчIэхэр ыгъэхьазырыгъэх. Джэуапхэр анахь дэгъоу къэзытыжьыхэрэм шIухьафтынхэр афашIыщтых.

Республикэм икъэралыгъо гъэпсыкIэ игъэпытэн адыгэ быракъым чIыпIэу щыриIэр щыIэныгъэм къыщэлъагъо. IофшIапIэхэм, псэупIэ унэхэм адыгэ быракъыр ащытэлъэгъу. Урысыем Адыгеир хэтэу тызэрэщыIэр, зэкъошныгъэм игъэпытэн зэкIэми зэдыряIофэу зэрэщытыр мэфэкI зэхахьэм къыщаIотэщтых.

Шъукъеблагъэх адыгэ быракъым и Мафэ! Шэмбэт мафэм сыхьатыр 4-м къэлэ паркым идэхьапIэ мэфэкIыр щаублэщт.

Адыгэ макъ.